Document ID: 32013R0135

IZVEDBENA UREDBA KOMISIJE (EU) št. 135/2013
z dne 18. februarja 2013
o spremembi Izvedbene uredbe (EU) št. 926/2011 za namene Odločbe Sveta 2009/470/ES o finančni pomoči Unije referenčnim laboratorijem EU za krmo, živila in sektor za zdravstveno varstvo živali
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Odločbe Sveta 2009/470/ES z dne 25. maja 2009 o odhodkih na področju veterine (1), zlasti člena 31(2) Odločbe,
ob upoštevanju naslednjega:
(1)
Izvedbena uredba Komisije (EU) št. 926/2011 z dne 12. septembra 2011 za namene Odločbe Sveta 2009/470/ES o finančni pomoči Unije referenčnim laboratorijem EU za krmo, živila in sektor za zdravstveno varstvo živali (2) določa pravila za dodeljevanje finančne pomoči Unije za dejavnosti referenčnih laboratorijev EU, vključno z organizacijo delavnic, ter pogoje, v skladu s katerimi je ta pomoč dodeljena.
(2)
Da se omeji upravna obremenitev referenčnih laboratorijev EU in Komisije, bi morala biti organizacija delavnic predmet enakih pravil kot druge dejavnosti teh laboratorijev. Od navedenih laboratorijev tako ne bi bilo več potrebno zahtevati predložitve posebnih finančnih in tehničnih poročil o delavnicah. Skladno s tem ne bi bilo več potrebno zahtevati od Komisije, da izvede posebna plačila po vložitvi in odobritvi teh poročil.
(3)
Izvedbeno uredbo (EU) št. 926/2011 bi bilo zato treba ustrezno spremeniti.
(4)
Ker spremembe Izvedbene uredbe (EU) št. 926/2011, ki jih uvaja ta uredba, ne bodo imele negativnih posledic za referenčne laboratorije EU, bi bilo treba to uredbo uporabljati retroaktivno od 1. januarja 2013. Ta retroaktivna veljavnost je potrebna, da se zagotovi enaka obravnava med referenčnimi laboratoriji EU v primerih, ko so bile organizirane delavnice pred datumom začetka veljavnosti te uredbe.
(5)
Ukrepi iz te uredbe so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO UREDBO:
Člen 1
Izvedbena uredba (EU) št. 926/2011 se spremeni:
1.
člen 6 se nadomesti z naslednjim:
„Člen 6
Plačilo pomoči
Preostali znesek finančne pomoči Unije za delovne programe se laboratorijem plača, ko so vložena finančna in tehnična poročila iz člena 11(1) in ko Komisija navedena poročila odobri.“;
2.
v poglavju II se naslov nadomesti z naslednjim:
3.
člen 9 se spremeni:
(a)
naslov se nadomesti z naslednjim:
„Člen 9
Opredelitev pojmov“;
(b)
doda se naslednji odstavek:
„Delavnica je opredeljena kot letni dogodek z namenom informiranja in koordinacije, na katerega laboratoriji povabijo vse nacionalne referenčne laboratorije.“;
4.
člena 10 in 11 se nadomestita z naslednjim:
„Člen 10
Upravičenost
1. V okviru delovnega programa laboratorijev se kot upravičeni štejejo odhodki, ki se nanašajo na naslednje postavke:
(a)
osebje, namenjeno izvajanju dejavnosti laboratorijev;
(b)
oddaja naročil podizvajalcem;
(c)
osnovna delovna sredstva;
(d)
potrošno blago;
(e)
pošiljanje vzorcev za primerjalne preskuse;
(f)
službena potovanja;
(g)
delavnice, na katere je povabljen vsaj en udeleženec na državo članico;
(h)
usposabljanje;
(i)
sestanki;
(j)
režijski stroški.
2. Odhodki iz odstavka 1 so upravičeni v mejah, ki jih določa letni sklep o financiranju, in v skladu s pravili o upravičenosti, določenimi v prilogah II in IV.
3. Za povečanje proračuna za eno od postavk iz odstavka 1 za več kot 10 %, ne da bi bili preseženi skupni upravičeni stroški, navedeni v letnem sklepu o financiranju, laboratoriji predložijo pisno zahtevo Komisiji v predhodno odobritev.
Člen 11
Predložitev poročil o delovnih programih laboratorijev
1. Laboratoriji Komisiji najpozneje 31. marca v koledarskem letu ‚n + 2‘ predložijo naslednji poročili:
(a)
finančno poročilo o izvajanju delovnega programa za prejšnje koledarsko leto v tiskani in elektronski različici v skladu s prilogama III(a) in III(b);
(b)
tehnično poročilo o svojih dejavnostih, ki ga je potrdil tehnični direktor laboratorija.
2. Komisija lahko finančno pomoč Unije zmanjša, če delovni program ni bil v celoti izveden ali je bil slabo izveden, do 31. decembra v koledarskem letu, za katero je bila odobrena.“;
5.
drugi odstavek člena 12 se črta;
6.
člen 13 se črta;
7.
poglavje III se črta;
8.
priloge k Izvedbeni uredbi (EU) št. 926/2011 se spremenijo v skladu s Prilogo k tej uredbi.
Člen 2
Ta uredba začne veljati tretji dan po objavi v Uradnem listu Evropske unije.
Uporablja se od 1. januarja 2013.
Ta uredba je zavezujoča v celoti in se neposredno uporablja v vseh državah članicah.
V Bruslju, 18. februarja 2013

Labels: 2
19
5
7
6
12